חוק זכויות הסטודנט (תיקון מס' 6), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2578, עמ' 1206, 2016-08-16T00:00:00+03:00
החוק מסדיר את מעמדו של ארגון סטודנטים ארצי יציג וקובע כי עמותה או חברה לתועלת הציבור תוכל להגיש למועצה להשכלה גבוהה בקשה להכרה בה כארגון סטודנטים ארצי יציג, בכפוף לכך שחברות בה רוב אגודות הסטודנטים בארץ ושחברים באגודות אלה רוב הסטודנטים בכלל המוסדות להשכלה גבוהה. בנוסף, נקבע כי בכל עת יהיה רק ארגון סטודנטים יציג אחד, ובו תהיה חברה אגודת סטודנטים אחת בלבד ממוסד להשכלה גבוהה. כמו כן, המועצה להשכלה גבוהה תקבע לפי הצעה של הוועדה לתכנון ולתקצוב, לאחר התייעצות עם שר האוצר ועם ועדת החינוך, התרבות והספורט, את הסכום שישלם סטודנט לארגון הסטודנטים היציג, ואת אופן עדכונו. כן נקבע, שהמועצה להשכלה גבוהה, לפי הצעה של הוועדה לתכנון ולתקצוב, לאחר התייעצות עם ארגון הסטודנטים היציג ועם המוסדות להשכלה גבוהה שהמדינה משתתפת בתקציבם, תקבע בכללים, את גובה התשלומים הנלווים לשכר הלימוד (דמי רווחה ודמי אבטחה) ואת אופן עדכונם וגבייתם, זאת על מנת להביא לאחידות בסכומים הנגבים במוסדות השונים.